|  |  |  |
| --- | --- | --- |
| Standard Norgeinfo@standard.noPostboks 2421326 LYSAKER |  |  |
|

|  |  |  |
| --- | --- | --- |
| Deres ref | Vår ref17/4587-7 | Dato20. desember 2017 |
|  |

 |

Statsbudsjettet 2018 – Tilskuddsbrev

Nærings- og fiskeridepartementet viser til Innst. 8 S (2017–2018) og Prop. 1 S (2017–2018) for Nærings- og fiskeridepartementet, og meddeler med dette Stortingets budsjettvedtak i 2018.

# 1. Disponibel bevilgning

Følgende midler stilles til disposisjon i 2018:

 (i 1 000 kr)

|  |  |  |  |
| --- | --- | --- | --- |
| Kap. | Post | Beskrivelse | Beløp |
| 900 |  | Nærings- og fiskeridepartementet |  |  |
|  | 76 | Tilskudd til Standard Norge | 32 700 |
|  | Sum |  | 32 700 |

Tilskuddet består av et generelt tilskudd til Standard Norge på 32 mill. kroner som næringsministeren står konstitusjonelt ansvarlig for. Den resterende delen av tilskuddet på 700 000 kroner er øremerket fiskeri- og havbruksområdet. Fiskeriministeren er konstitusjonelt ansvarlig for dette tilskuddet. Føringer for det øremerkede tilskuddet omtales under punkt 7.

# 2. Mål og prioriteringer for tilskuddet i 2018

Nærings- og fiskeridepartementet gir tilskudd til Standard Norge for å fremme standardiseringsarbeid for å legge til rette for økt verdiskaping.

Bruk av standarder bidrar til mer effektiv utnyttelse av samfunnets ressurser. Standarder reduserer handelshindringer, bidrar til innovasjon og sikrer at produkter og tjenester har tilsiktet kvalitet og egenskaper i samsvar med krav fra marked og myndigheter. Standarder er et kollektivt gode som mange aktører har nytte av. Markedet vil ikke nødvendigvis selv frambringe de standardene som er ønskelige for samfunnet som helhet. Standardisering er også en viktig del av departementets forenklingsarbeid.

Standard Norge skal tilrettelegge for en effektiv infrastruktur for standardiseringsarbeid i Norge, slik at næringslivet, offentlige myndigheter og andre interessegrupper kan ivareta norske interesser og forpliktelser i internasjonalt standardiseringsarbeid.

## Prioriteringer 2018

Norge signerte 13. juni 2016 "Joint Initiative on Standardisation" (JIS). Dette er et av tiltakene i indre marked-strategien for å forbedre det europeiske standardiseringssystemet. Initiativet skal bidra til å styrke næringslivets konkurransekraft ved bl.a. å sikre bedre prioritering og raskere utarbeidelse av standarder. Oppfølging av dette prioriteres i 2018. Et av de konkrete tiltakene det arbeides med under JIS er økt kompetanse og veiledning om hvordan standarder kan brukes i relasjon til regelverk. Vi ber om at Standard Norge etablerer et nasjonalt kontaktpunkt for bruk av standarder i relasjon til regelverk.

Næringslivet kan ha stor nytte av å delta i internasjonalt standardiseringsarbeid for å vinne markedsandeler i globale markeder. Arbeidet for å øke kunnskapen om mulighetene og betydningen av standardiseringsarbeid er derfor prioritert, spesielt inn mot høyteknologiske kompetansemiljøer.

# 3. Føringer for tilskuddet i 2018

Forordning (EU) nr. 1025/2012 ble implementert i norsk rett i 2014. Forordningen regulerer samarbeidet mellom de europeiske standardiseringsorganisasjonene, nasjonale standardiseringsorganisasjoner, EØS-statene og Europakommisjonen. I tillegg til før­ingene som gis gjennom forordningen, fremkommer rammene for bruken av tilskuddet til standardisering i 2018 i Prop. 1 S (2017-2018) for Nærings- og fiskeridepartementet og i dette tilskuddsbrevet.

Det er fastsatt tre hovedmål for tilskuddet til standardisering. Mål- og oppgave­formuleringene er:

## 3.1 Standard Norge skal tilrettelegge for en best mulig infrastruktur for standardiseringsarbeidet i Norge

*Målet* for Standard Norges virksomhet på dette området er å tilrettelegge best mulig for at ulike aktørers kunnskap og behov reflekteres når nye standarder utvikles.

Standard Norges *hovedoppgaver* på dette området er:

* å koordinere norske næringsdrivendes, offentlige myndigheters og andre aktørers deltakelse i nasjonale og internasjonale standardiseringsprosesser
* å samarbeide med norsk næringsliv og offentlige myndigheter for å få fram standarder som bidrar til innovasjon, næringsutvikling og verdiskaping i norsk økonomi

*Rapporteringskrav*:

* konkrete eksempler på norske og internasjonale standardiseringsprosjekter som har vært av betydning for norsk næringsliv
* redegjørelse for hvordan norske og internasjonale standardiseringsprosjekter har bidratt til innovasjon, nærings­utvikling og verdiskaping i norsk økonomi

## 3.2 Standard Norge skal drive utstrakt informasjonsarbeid om standardisering overfor næringsdrivende og offentlige myndigheter

*Målet* for Standard Norges virksomhet på dette området er å bidra til økt forståelse for standarders betydning og fremme bruken av standarder i næringslivet og hos offentlige myndigheter.

Standard Norges *hovedoppgaver* på dette området er:

* å informere næringsdrivende og andre relevante aktører, herunder Norges forskningsråd, Innovasjon Norge og næringslivsorganisasjoner, om bruk av standarder og deltakelse i relevante standardiseringsprosesser
* å holde kontakt med offentlige myndigheter om bruk av standardisering

*Rapporteringskrav*:

* gjennomførte aktiviteter som har bidratt til bevisstgjøring av næringsdrivende og andre relevante aktører om bruk og nytteverdi av standarder
* opplysninger om hvilke offentlige myndigheter som er kontaktet, hvilket område kontakten gjaldt og omfang og resultatet av kontakten
* redegjørelse for opprettelsen og driften av et nasjonalt kontaktpunkt for bruk av standarder i relasjon til regelverk.

## 3.3 Standard Norge skal ivareta norske interesser og forpliktelser på best mulig måte i internasjonalt standardiseringsarbeid

*Målet* for Standard Norges virksomhet på dette området er å bidra til at internasjonale standarder i størst mulig grad er i samsvar med norske interesser.

Standard Norges *hovedoppgaver* på dette området er:

* å overvåke og følge opp internasjonalt standardiseringsarbeid i CEN og ISO
* å varsle næringsdrivende og andre interessenter om internasjonale standardiseringsprosjekter som kan ha betyd­ning for norsk næringsliv
* å gi melding til Europakommisjonen (via CEN) om utarbeidelse av norske nasjonale standarder i henhold til forordning (EU) nr. 1025/2012.

*Rapporteringskrav*:

* oversikt over deltakelse i internasjonalt standardiseringsarbeid, inkludert informasjon om prioriterte områder og hvilke speilkomiteer som er i arbeid i Norge
* antall varsler om nye internasjonale standardiseringsprosjekter av betydning for norsk næringsliv med en kort beskrivelse av de aktuelle prosjektene
* antall fastsatte europeiske harmoniserte standarder i henhold til forordning (EU) nr. 1025/2012

## Mangfold og likestilling

Departementet ber Standard Norge arbeide for at likestillings- og mangfoldsperspektivet ivaretas godt i virksomheten og i aktivitetene.

## 4. Krav til årsrapportering

Standard Norge skal utarbeide en årsrapport for virksomheten i 2018. Årsrapporten skal inneholde informasjon om status og utvikling for de viktigste og mest ressurskrevende aktiviteter som tilskuddet fra departementet er blitt brukt til. Det skal legges vekt på å rapportere resultater etter de krav og styringssignaler som er gitt i tilskuddsbrevet. Rapporten skal videre inneholde årsregnskap med regnskapsforklaringer.

Departementet ber om at bruken av de øremerkede midlene omtales særskilt i årsrapporten. Årsrapporten skal sendes til postmottak@nfd.dep.no innen 1. mars 2019.

Departementet tar sikte på å gjennomføre to kontaktmøter i 2018.

# 5. Utbetaling av tilskudd og annen finansiering

## 5.1 Utbetaling av tilskudd

Tilskuddet til Standard Norge vil bli overført fra departementet til Standard Norge i fire like store deler per 1., 2., 3. og 4. kvartal 2018.

Utbetalingen i 3. kvartal betinger at tilfredsstillende årsrapportering for 2017 er lagt frem for departementet. Innleveringsfrist for denne er satt til 26. februar 2018.

Tilskuddet som stilles til rådighet, skal disponeres i samsvar med forutsetningene som er lagt til grunn i budsjettproposisjonen og Stortingets vedtak. Standard Norge skal legge stor vekt på presis rapportering når det gjelder tilskuddsbrevets krav, og varsle departementet snarest mulig dersom målsettinger eller tidsfrister ikke kan overholdes.

Vi viser til at Nærings- og fiskeridepartementet og Riksrevisjonen kan iverksette kontroll med at statsmidler som ytes, benyttes etter forutsetningene.

Dersom Standard Norge gir uriktige opplysninger eller tilskudd ikke benyttes i samsvar med fastsatte betingelser for tildelingen, kan tilskuddet kreves helt eller delvis tilbakebetalt.

## 5.2 Finansiering på spesielle fagområder

Tilskuddet fra Nærings- og fiskeridepartementet skal som nevnt ovenfor benyttes til å ivareta norske samfunns- og næringslivsinteresser i standardiseringsarbeidet og følge opp norske forpliktelser i internasjonale avtaler. En vesentlig del av tilskuddet vil derfor måtte brukes til drift og utvikling av en infrastruktur som kan håndtere disse oppgavene. Når det gjelder behov for midler til standardisering på spesielle fagområder, vil Standard Norge i stor utstrekning måtte henvende seg direkte til de relevante fagmyndigheter. Tilsvarende som for næringslivet og andre berørte grupper må fagmyndighetene vurdere kjøp av tjenester fra Standard Norge og/eller aktiv deltakelse i standardiseringsarbeid på sine respektive fagområder.

# 6 Styringskalender

Nedenfor følger frister og krav til leveranser til departementet i 2018. Departementet tar forbehold om at det kan komme endringer gjennom året.

|  |  |
| --- | --- |
| Dato | Aktivitet |
| 1. mars | Årsrapport for 2017 \* |
| 15. mars | Budsjettforslag for 2019 |
| 1. november | Ev. innspill til store satsinger for 2020  |

\* Frist for årsrapport for 2018 er 1. mars 2019.

## Budsjettforslag for 2019

Virksomheten bes gi innspill til budsjettforslag for kommende år som grunnlag for departementets arbeid med statsbudsjettet for 2019. Dette gjelder både det generelle og det øremerkede tilskuddet. Budsjettforslaget for 2019 blir å betrakte som søknad om tilskudd for 2019.

Budsjettforslaget skal ta utgangspunkt i virksomhetens fastsatte mål, strategier og gjeldende budsjettramme og inneholde følgende:

1. Hva som er de 1–3 viktigste områdene som bør ha oppmerksomhet i 2019.
2. Oversikt over utgifter for årene 2017 (regnskapstall), 2018 (gjeldende budsjett) og 2019 (gitt dagens ramme).

## Eventuelle innspill til store satsinger 2020

Som et ledd i departementets arbeid med innspill til regjeringens første budsjettkonferanse ber departementet om eventuelle innspill til større satsinger. Departementet ber om at eventuelle innspill inneholder følgende informasjon:

*Oppsummering*

* Kort oppsummering av satsingsforslaget, 2–5 linjer og maks 1/2 side
* Tiltakets formål og varighet
* Utgifter i 2020 og hvert av de påfølgende tre år, med en oversiktlig framstilling av de økonomiske og administrative konsekvensene av tiltaket.
	+ Kapittel og post på NFDs område
	+ Eventuell merverdiavgift som påløper (posteres på FINs kap./post)
	+ Ev. andre kapitler og poster som blir påvirket

*Tilleggsopplysninger*

Alle satsingsforslag må inneholde kortfattede svar på de seks spørsmålene i kapittel 2-1 i utredningsinstruksen. DFØ har utarbeidet en veileder om hvordan disse spørsmålene kan besvares. For forslag som ventes å ha vesentlige nytte- eller kostnadsvirkninger, skal det også utarbeides en samfunnsøkonomisk analyse. Det skal utarbeides gevinstoversikt der det er relevant for forslaget. En gevinstoversikt skal gi oversikt over sentrale, potensielle gevinster av et prosjekt og sentrale forutsetninger for at disse gevinstene skal kunne realiseres. Dette kan bygge videre på svarene på spørsmål 4 og 6. Ved behov skal tilleggsopplysningene også omfatte gjennomført/planlagt utredningsprosess bak forslaget, herunder kontakt med berørte parter.

# 7 Øremerket tilskudd til internasjonalt standardiseringsarbeid innenfor fiskeri- og havbruk

Nærings- og fiskeridepartementet stiller 700 000 kroner til disposisjon for Standard Norge til internasjonalt standardiseringsarbeid på fiskeri- og havbruksområdet i 2018. Midlene skal også dekke utgifter forbundet med at Norge er tildelt sekretariatet for ISO/TC 234 ”Fisheries and Aquaculture”.

Formålet med utviklingsarbeidet er å få en forenkling og effektivisering av internasjonal handel med fisk, fiskeprodukter og utstyr brukt i fiskeri- og havbruksnæringen. Hensikten med arbeidet er at standardene skal bidra til mer bærekraftig utvikling av fiskeri- og havbruksnæringen gjennom en effektiv miljø- og ressursovervåking.

Med hilsen

|  |  |
| --- | --- |
| Trine S. Lindgren (e.f.)avdelingsdirektør | Marianne Stokstadseniorrådgiver |

Dokumentet er elektronisk signert og har derfor ikke håndskrevne signaturer